'n Oog vir 'n oog | News24
'n OOG vir 'n oog en 'n tand vir 'n tand, letterlik opgeneem, klink nogal na 'n lekker manier om wraak te neem. Stamp jy my kar, dan stamp ek joune.
Dit kan tot die punt van absurditeit gevoer word, tot so 'n mate dat die hele wêreld in oorlog gedompel word. Ons almal is feilbare mense en trap gedurig op ander se tone.
Daar moet dus 'n ander bedoeling gewees het, met hierdie uitdrukking. Dit kom uit Eksodus 21:24 en is uitdrukking van die sogenaamde lex talionis. Die straf moes pas by die oortreding.
Dit was 'n regs beginsel wat orde wou handhaaf in oud Israel. In elk geval sê die Ou Testament reeds in Levitikus 19:18, "Jy mag nie wraak neem of 'n grief koester teen jou volksgenoot nie."
Die Skrifgeleerdes en Fariseërs in Jesus se tyd het die regsbeginsel wat in die howe gehoort het, uitgebrei na die samelewing en na die persoonlike sfeer van elke dag se lewe toe. Daarmee het hulle eintlik wraak en weerwraak probeer regverdig.
Jesus wys die Fariseërs se interpretasie baie duidelik af met sy opdrag (Matteus 5:38-42) om die ander wang te draai en die tweede myl (of kilometer) te loop met mense. Christene se elke dag omgaan met andere word nie gereguleer deur die oog vir 'n oog beginsel nie, maar deur die liefde. Loop die tweede myl met mense. Die beginsel om die tweede myl te loop, vind sy begronding in die Romeine wat die verowerde volkere kon dwing om hul swaar rugsakke vir 'n kilometer of myl te dra volgens wet. Gewoonlik is die sak dan na 'n kilometer neergegooi met 'n vloek.
Kom ons kyk as Christene anders na die lewe. Moet nie mense wees wat die minimum doen nie. Loop die tweede myl, en gebruik die kans om van Jesus se liefde te getuig.
Getuig van Jesus se krag wat jou bv maak rommel optel, al word jy nie daarvoor betaal nie. Moet nie die minimum gee in jou skoolwerk of huislike pligte of by die werk nie. Loop die tweede myl.